ሙስሊሙ በሮሞዳን ያሳየው መልካም ስነ-ምግባር በኢድ አልፈጢር በዓልም ሊደግመው ይገባል -ፕረዚዳንት ሼኽ መሓመድ ጀማል
በመቶ ሺዎች የሚቆጠሩ  የእስልምና እምነት ተከታዮች 1 ሺህ 438ኛው የኢድ አልፈጥር በዓል በአዲስ አበባ ስታድየም ዛሬ በሰላም አክብረዋል ፡፡በበዓሉ የተገኙት የኢትዮጵያ የእስልምና ጉዳዮች ጠቅላይ ምክር ቤት ፕሬዚዳንት ሼክ መሐመድ አሚን ጀማል ለመላው የእስልምና እምነት ተከታዮች ዘንድ የሚከበረውን ለ1ሺ 438ተኛው የኢድ አልፈጥር በዓል የእንኳን አደረሳችሁ መልዕክታቸውን አስተላልፈዋል ።ፕረዚዳንቱ በረመዳን ጾም የኢድ አልፈጥር በዓልን አስመልክተው ባስተላፉት መልክዕክታቸውም ፤ሙስሊሙ ማህበረሰብ በሮሞዳን ጾም ወቅት ያሳየው የመተሳሰብ መልካም ስነ ምግባር በበዓሉም የተቸገሩትን በመርዳትና በሌሎች በጎ ተግባሮች ሊደግመው እንደሚገባ አስገንዝበዋል ፡፡ይህ የሃይማኖቱ ተከታዮች ዘር፣ ቀለም እና ጾታ ሳይለዩ ሲያደርጉት የነበሩትን መልካም ተግባር በጾም ወቅት ብቻ ሳይሆን በማንኛውም ጊዜም የዘወትር ተግባራቸው ሊሆን እንደሚገባ ነው ያመለከቱት ፡፡በዚህ በዓል አጋጣሚም በእስልምና ሃይማኖት ተከታዮች መካከል ለመከፋፈል መርዝ የሚነዙ አካላት በጋራ ሊመክታቸው እንደሚገባ አስገንዝበዋል ፡፡በሙስሊሙ ማህባረሰብ ዘንድ ችግር ቢገጥም እንኳን በውይይት መፍታት እንደሚገባ ነው ያስረዱት ፡፡በሃይማቶች መካከል የመቻቻልና የመፈቃቀር ተምሳሌት የሆነው ጥንታዊው የአልነጃሺ መስጂድም የቱሪስት መዳረሻ ለማድረግ ከፍተኛ ጥረት እያደረጉ መሆናቸውን ጠቁመዋል ፡፡ከሳውዲ ተመላሾችን እንኳን ወደ እናት ሃገራችሁ በሰላም ተመለሳችሁ ያሉት ሼክ መሀመድ አሚን፤ ተመላሾቹ በሀገራቸው ሰርተው ለመለወጥ የሚያደርጉትን ጥረት ሙስሊሙ የስራ ዕድል በመፍጠር ፣በሀሳብ በዕውቀትና በገንዘቡ ሊደግፋቸው እንደሚገባም ነው ያሳሰቡት ።አሁንም በሳዑዲ የሚገኙ ኢትዮጵያውያን የቀራቸው ሁለት ቀናት ዕድል ሊጠቀሙበት እንደሚገባ ነው ያመለከቱት ፡፡የአዲስ አበባ እስልምና ጉዳዮች ከፍተኛ ምክርቤት ፕረዚዳንት ሼክ መሐመድኑር አሕመድ ሻፊ በበኩላቸው፤ የእንኳን አደረሳችሁ መልካም ምኞታቸውን ከገለጹ በኋላ ታላቁ ነብይ መሓመድ ለሌሎች የእምነት ተከታዮች የነበራቸው በጎ አመለካከት “እኛም ሊንጠብቀው ይገባል!” ሲሉ አስገንዝበዋል፡፡ሙስሊሙ ማህበረሰብ ከዚህ ቀደም የነበረውን ከሌሎች ሃይማኖቶች ተቻችሎና ተዋዶ የመኖር እሴቱ አሁንም ይበልጥ በማጎልበት ጽንፈኝነትንና አክራሪነትን በመመከቱ ረገድ ተጠናክሮ ሊቀጥል ይገባል ነው ያሉት ፡፡በኢትዮጵያ የነበሩት ያለፉት ስርዓቶች ሙስሊሙ ማህበረሰብ በዓሉን በነጻነት ሊያከብሩ አይፈቅዱም ነበር ያሉት ፕረዚዳንቱ አሁን ግን በህገ መንግስት በተረጋጠላቸው መብት ተጠቅመው ሃይማኖታቸውን የማጠናከርና ባዓላቸውን በነጻነት ሊያከብሩ መቻላቸውን አስረድተዋል ፡፡በበዓሉ በእንግድነት የተገኙት የአዲስ አበባ ከተማ አስተዳደር ከንቲባ ድሪባ ኩማ ደግሞ “መላው ሙስሊሙ ማህበረሰብ እንኳን ለኢድ አልፈጢር በዓል በሰላም አደረሳቸሁ” ብለዋል ፡፡አያይዘውም ከዚህ በፊት የነበረውን አስከፊ ስርዓት ሙስሊሙ ማህበረሰብ ዘርና ሃይማኖት ሳይለይ ተረባረርበው በመጣል አዲሱ የፌደራል ስርዓት መገንባት በመቻላቸው የእምነት እኩልነት ሊሰፍን መቻሉን አስገንዘበዋል ፡፡አሁንም ሙስሊሙ ህብረተሰብ በህገ መንግስቱ የተቀመጠላቸውን የእምነት እኩልነት መሰረት ሃይማታቸውን በነጻነት ከማጎልበት ባሻገር የሀገራችንን ህዝብ ከድህነትና ኋላቀርነት ለማላቀቅ በልማቱ በሚደረገው ርብርቦሽ ተሳታፊ በመሆን የሚያደርጉትን ጥረት  አጠናክረው ሊቀጥሉበት እንደሚገባ ነው ያሳሰቡት ፡፡አርታዒ በሪሁ ሽፈራው